Diari Oficial de la Generalitat Valenciana


Sumari del DOGV 7658, del 16-11-2015 (2015/9250)

ACORD de 13 de novembre de 2015, del Consell, sobre mesures per a pal·liar els danys produïts per les pluges torrencials ocorregudes el dia 2 de novembre de 2015 en municipis de la Comunitat Valenciana.
----------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7658

Data del DOGV
:   16-11-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/9250


Data del document
:   13-11-2015

Organisme emissor
:   Presidència de la Generalitat

Tipus de document
:   Acord

ACORD de 13 de novembre de 2015, del Consell, sobre mesures per a pal·liar els danys produïts per les pluges torrencials ocorregudes el dia 2 de novembre de 2015 en municipis de la Comunitat Valenciana. [2015/9250]  
El Consell, en la reunió del dia 13 de novembre de 2015, va adoptar l'acord següent:  
El dia 2 de novembre de 2015 es va produir a la Comunitat Valenciana un fenomen tempestuós d'inusitada intensitat, amb registres acumulats en quatre hores superiors als 30 litres per metre quadrat. Aquestes pluges van produir danys importants a cultius i a béns de titularitat pública, en especial a les infraestructures de reg agrícola i a la xarxa de camins agrícoles i forestals en municipis de la Comunitat Valenciana.  
Per tot això, en virtut del que disposen els articles 12.2 i 28.c, per analogia, de la Llei 5/1983, de 30 de desembre, de la Generalitat, del Consell, i a proposta del president de la Generalitat, el Consell  
  
  
ACORDA  
  
Primer  
D'acord amb el que disposa l'article 12 de la Llei 13/2010, de 23 de novembre, de la Generalitat, de Protecció Civil i Gestió d'Emergències, i de conformitat amb la Resolució de 31 de juliol de 2015, del president de la Generalitat, per la qual delega determinades atribucions en distints òrgans de la Presidència de la Generalitat, correspon al director general de l'Agència de Seguretat i Resposta a les Emergències coordinar totes les actuacions de la Generalitat amb altres administracions públiques, i dels diferents departaments del Consell, en relació amb els treballs de rehabilitació i tornada a la normalitat de totes les zones que s'han vist afectades com a conseqüència de les pluges de gran intensitat a què es refereix aquest acord.  
  
Segon  
Una vegada efectuades les valoracions dels danys produïts per les pluges a què es refereix el present acord, i determinats els departaments del Consell competents per raó de la matèria, les actuacions es finançaran, amb l'autorització prèvia de les modificacions pressupostàries corresponents, amb càrrec a les aplicacions i pels imports que, a continuació, es detallen:  
1. Amb càrrec al Fons de Contingència: fins a 500.000 euros.  
2. Amb càrrec al capítol III del programa 612.60 «Despeses diverses», adscrit a la secció 20: fins a 1.000.000 d'euros.  
A aquest efecte, l'import màxim que es podrà destinar a les mateixes serà d'1.500.000 euros, i la seua finalitat serà donar cobertura a la realització de treballs de rehabilitació en les zones afectades com a conseqüència de les pluges torrencials ocorregudes el dia 2 de novembre de 2015 en distints municipis de la Comunitat Valenciana, amb especial atenció a les infraestructures de reg agrícola i a la xarxa de camins agrícoles i forestals.  
  
Tercer  
Les mesures previstes en aquest acord podran dur-se a terme per mitjà d'encàrrec a mitjans propis a què es refereixen els articles 4.1.n i 24.6 del Text Refós de la Llei de Contractes del Sector Públic, aprovat pel Reial Decret Legislatiu 3/2011, de 14 de novembre.  
  
Quart  
S'autoritza les persones titulars dels departaments competents per raó de la matèria per a l'execució del que estableix aquest acord.  
  
Cinqué  
El present acord produirà efectes des de l'endemà de la publicació en el Diari Oficial de la Comunitat Valenciana.  
  
València, 13 de novembre de 2015  
  
La consellera secretària,  
MÓNICA OLTRA JARQUE